Det viser en ny undersøgelse fra analyseinstituttet Epinion på vegne af Rehabiliterings- og Forskningscentret for Torturofre. På landsplan er 23 procent for tortur i enkelte tilfælde, mens tallet er 28 procent for nordjyderne. Tallene overrasker ikke RCTs direktør Karin Verland, der peger på manglende viden og for dårlig lovgivning som årsager til den høje accept af tortur. - Jeg tror, at det hænger sammen med, at vi de sidste ti år i Danmark og i resten af verden har været meget terrorforskrækkede. Nogle tror fejlagtigt, at man kan afværge terror med tortur. Det er lige omvendt. Tortur er en del af problemet, ikke løsningen, forklarer direktøren for Rehabiliterings- og Forskningscentret for Torturofre Karin Verland. Målingen får Karin Verland til at foreslå at tortur får sin egen bestemmelse i straffeloven og den militære straffelov. - Vi ønsker at regeringen, som i sit regeringsgrundlag tilkendegiver, at den ville styrke menneskerettigheder, sender et signal til befolkningen om, at tortur er noget af det værste man kan udsætte et menneske for. En lovændring vil være et klart signal om, at Danmark ikke accepterer tortur af egne borgere eller under nogen som helst andre omstændigheder, siger hun.

Referat:
Næsten 30 procent af nordjyderne mener at tortur i nogle tilfælde kan accepteres.